એક દિવસ ખરેખર આ બધું જ શક્ય બન્યું. પ્રવાસ તો અનેક કર્યા, કેટલાયે દેશ ઘૂમી વળ્યાં, પણ ધ્રુવપ્રદેશનો આ પ્રવાસ અનોખો હતો; જેમાં અનેક અકલ્પ્ય અનુભવો થયા. અપેક્ષા કરતાં ઘણો વહેલો સ્વપ્નનો સાક્ષાત્કાર તો થઈ ગયો, પણ સાકાર થયેલું સપનું પલક ઝપકતાં વીતીય ગયું. આજે આકાશકુસુમવત સ્મૃતિઓને સંકોરું છું, તો કોઈ પરવશ પ્રણય અનુબંધથી બંધાઈને જાણે અસ્ત થવાનું ભૂલી ગયેલા સૂર્યનું સ્મરણ થઈ આવે છે. અખૂટ ઉજાસભર્યા એ દિવસો મધરાતના સૂર્યની જેમ સ્મૃતિમાં હંમેશ ઝળહળતા રહેશે.